**Era un ceai**

*Adrian Pascu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era un ceai cu iz de primăvară și jăratec,

Un simplu "Bună seara" pe furiș și-o iarnă grea, lăsată-n spate,

Toate sub octava notei principale

Din Concertul Timpului în RE major.

Era un ceai cu aer de noblețe, un ceai cu tact și intuiție

Și așteptam aproape-ntotdeauna în același timp.

Dar, din ambiție, fierbea mereu pe altă parte

Și ne pierdeam căutându-l.

Era un "ce ai?" cu frunze arămii și biscuiți.

La felinarul de pe strada cealaltă,

Siliți să repetăm la nesfârșit același rol.

Era un ceai mai aromat decât părea la început

Și cu substraturi dintre cele mai subțiri.

Acum se lasă liniștea pe marginile scenei

Dar mai era un ceai?